L-UE qed tistabbilixxi għall-ewwel darba standards tal-emissjonijiet ta' CO2 għat-trakkijiet It-trakkijiet fit-toroq tal-Ewropa ser ikunu aktar nodfa wara l-2025. Illum il-Kunsill adotta l-ewwel standards Ewropej dwar l-emissjonijiet tas-CO2 għat-trakkijiet u vetturi tqal oħra. Skont ir-regoli l-ġodda, il-manifatturi ser ikunu meħtieġa jnaqqsu l-emissjonijiet tad-diossidu tal-karbonju minn trakkijiet ġodda b'medja ta' 15% mill-2025 u bi 30% mill-2030, meta mqabbla mal-livelli tal-2019. Dawn ir-regoli l-ġodda jirrappreżentaw pass kruċjali lejn id-dekarbonizzazzjoni u l-modernizzazzjoni tat-trasport bit-triq tal-Ewropa. Dan ser jibbenefika liċ-ċittadini, jgħinna nipproteġu l-ambjent u nilħqu l-miri klimatiċi tagħna, kif ukoll ser jappoġġa l-kompetittività fit-tul tas-settur tat-trasport. Grațiela Leocadia Gavrilescu, Viċi Prim Ministru u Ministru għall-Ambjent tar-Rumanija Ara l-infografika sħiħa Dawk il-miri huma vinkolanti, u l-manifatturi tat-trakkijiet li ma jikkonformawx ser ikollhom iħallsu penali finanzjarja fil-forma ta' primjum għal emissjonijiet eċċessivi. Barra minn hekk, ser ikun hemm miżuri speċifiċi li jiżguraw id-disponibbiltà ta' data robusta u affidabbli. Id-data ser tinkiseb permezz ta' tagħmir abbord li jwettaq monitoraġġ tal-konsum attwali tal-fjuwil u tal-enerġija ta' vetturi tqal. Informazzjoni ġenerali Il-Kummissjoni ppreżentat il-proposta dwar dan ir-regolament il-ġdid fis-17 ta' Mejju 2018. Dan ir-regolament jistabbilixxi standards ta' rendiment għall-emissjonijiet ta' CO2 għal vetturi tqal ġodda biex b'hekk jgħin lill-istati membri jiksbu l-miri tagħhom għat-tnaqqis tal-emissjonijiet li ntlaħaq qbil dwarhom skont ir-regolament dwar il-kondiviżjoni tal-isforzi. Il-Parlament Ewropew qabel dwar il-pożizzjoni tiegħu fl-14 ta' Novembru 2018, u l-Kunsill qabel dwar il-pożizzjoni tiegħu (approċċ ġenerali) fl-20 ta' Diċembru 2018. In-negozjati bejn il-koleġislaturi bdew fit-8 ta' Jannar 2019 u spiċċaw bi ftehim proviżorju fid-19 ta' Frar 2019, li aktar tard ġie kkonfermat mill-ambaxxaturi tal-istati membri. L‐adozzjoni formali tar-regolament mill-Kunsill illum hija l-aħħar pass tal-proċedura. Dan ir-regolament għandu jidħol fis-seħħ fl-għoxrin jum wara dak tal-pubblikazzjoni tiegħu f' Il-Ġurnal Uffiċjali tal-Unjoni Ewropea . Huwa vinkolanti kollu kemm hu u japplika direttament fl-istati membri kollha. L-emissjonijiet tas-CO2 minn vetturi tqal, inkluż trakkijiet, xarabanks u kowċis, jirrappreżentaw madwar 6% tal-emissjonijiet totali ta' CO2 fl-UE u 27% tal-emissjonijiet totali ta' CO2 tat-trasport bit-triq. Diġà sena ilu, f'Ġunju 2018, il-Kunsill kien adotta regolament li jipprovdi l-bażi teknika għar-regoli l-ġodda billi stabbilixxa fid-dettall kif ser jeħtieġ li jsir il-monitoraġġ u r-rappurtar tal-emissjonijiet ta' CO2. Nota tal-adozzjoni Dikjarazzjonijiet Vetturi tqal: il-presidenza tal-Kunsill taqbel mal-Parlament dwar l-ewwel miri għat-tnaqqis tal-emissjonijiet ta' CO2 għat-trakkijiet (stqarrija għall-istampa, 19/02/2019) Proposta tal-Kummissjoni Emissjonijiet ta' CO2 minn vetturi tqal: il-Kunsill jadotta regoli ta' monitoraġġ u rappurtar (stqarrija għall-istampa, 25/06/2018) Ara l-paġna tal-laqgħa